Source: https://www.tek.fi/fi/tyoelama/lakipalvelut/lakitieto/luottamusmies
Timestamp: 2019-03-24 13:06:08+00:00
Document Index: 6384047

Matched Legal Cases: ['§ 4', '§ 1', '§ 2', '§ 1', '§ 1', '§ 2', '§ 1']

Luottamusmies | TEK.fi
EtusivuPalvelutLakipalvelutLakitietoLuottamusmies
Luottamusmiesjärjestelmä perustuu työmarkkinajärjestöjen välisiin sopimuksiin. Luottamusmiehellä tarkoitetaan vain työehtosopimuksen perusteella valittua luottamusmiestä.
Luottamusmiehen valitsemista, tehtävistä, asemasta ja oikeuksista on sovittu työehtosopimuksissa. Tämän lisäksi luottamusmiehen tehtävistä ja toimivallasta on määräyksiä useissa laeissa. Tässä luettelo ylempien toimihenkilöiden luottamusmiehen tärkeimmistä tehtävistä:
luottamusmies edustaa ylempiä toimihenkilöitä työsuhdeasioissa ja työehtosopimuksen soveltamista koskevissa kysymyksissä
luottamusmies toimii yhteistoimintalaissa tarkoitettuna henkilöstön edustajana
luottamusmies voi olla työntekijän avustajana, kun työntekijää kuullaan työsopimuksen päättämistä koskevassa asiassa
lomauttamisia koskeva työnantajan ennakkoselvitysvelvollisuus voidaan täyttää neuvottelemalla asiasta luottamusmiehen kanssa
taloudellisista ja tuotannollisista syistä johtuvia irtisanomisia koskeva selvitysvelvollisuus voidaan täyttää neuvottelemalla asiasta luottamusmiehen kanssa
luottamusmies edustaa työntekijöitä työehtosopimuksen soveltamisesta käytävissä erimielisyysneuvotteluissa
luottamusmies edustaa työntekijöitä tehtäessä työehtosopimuksissa tai työaikalaissa tarkoitettuja paikallisia sopimuksia
luottamusmies voi sopia työaikalaissa tarkoitetusta lisäylityöstä
luottamusmies voi sopia työaikalaissa tarkoitetusta vuorokausilevon tilapäisestä lyhentämisestä
luottamusmiehellä on oikeus nähdä edustamiensa työntekijöitten työtä koskeva työaikakirjanpito ja heidän työaikaansa koskevat sopimukset
luottamusmiehellä on oikeus nähdä edustamiaan työntekijöitä koskeva vuosilomakirjanpito
luottamusmiehellä on tasa-arvolain mukaan itsenäinen oikeus saada palkkaa ja työehtoja koskevia tietoja, silloin kun on aihetta epäillä palkkasyrjintää sukupuolen perusteella
Lisäksi työntekijät voivat erikseen enemmistöpäätöksin valtuuttaa luottamusmiehen edustamaan heitä valtuutuksessa määrätyissä työsuhteita ja työoloja koskevissa asioissa. Syytä on myös todeta, että jokainen työntekijä voi tietenkin erikseen valtuuttaa luottamusmiehen toimimaan hänen "asiamiehenään" jossakin työsuhdettaan koskevassa asiassa.
Luottamusmiehen valinnasta on aina syytä ilmoittaa heti kirjallisesti työnantajalle. Vasta tämän ilmoituksen jälkeen valittu henkilö saa luottamusmiehen aseman. Myös varaluottamusmiehen valinnasta on ilmoitettava työnantajalle.
Luottamusmiehellä on oikeus saada työehtosopimuksessa ja laissa tarkoitettujen tehtävien hoitamiseksi tarpeelliset tiedot sekä riittävästi vapautusta työstään. Työnantajan on korvattava tästä aiheutuva ansion menetys.
Työnantaja saa irtisanoa luottamusmiehen työsopimuksen hänen henkilöönsä liittyvällä irtisanomisperusteella vain, jos niiden työntekijöiden enemmistö, joita luottamusmies edustaa, antaa siihen suostumuksensa. Työnantaja saa irtisanoa luottamusmiehen työsopimuksen taloudellisella ja tuotannollisella irtisanomisperusteella tai saneerausmenettelyn yhteydessä taikka työnantajan konkurssin perusteella vain, jos luottamusmiehen työ päättyy kokonaan, eikä työnantaja voi järjestää hänelle hänen ammattitaitoaan vastaavaa tai hänelle muutoin sopivaa työtä tai kouluttaa häntä muuhun työhön. Työnantaja, joka on laissa säädettyjen perusteiden vastaisesti päättänyt luottamusmiehen työsopimuksen, on määrättävä maksamaan korvausta työsopimuksen perusteettomasta päättämisestä. Yksinomaisena korvauksena on suoritettava vähintään kolmen ja enintään 30 kuukauden palkka. Joissakin työehtosopimuksissa tämän korvauksen vähimmäismäärä on sovittu kolmen kuukauden palkkaa suuremmaksi.
Työnantaja saa lomauttaa luottamusmiehen vain, jos luottamusmiehen työ päättyy kokonaan, eikä työnantaja voi järjestää hänelle hänen ammattitaitoaan vastaavaa tai hänelle muutoin sopivaa työtä tai kouluttaa häntä muuhun työhön. Työnantajan, joka on laissa säädettyjen perusteiden vastaisesti lomauttanut luottamusmiehen, on korvattava hänelle näin aiheutettu vahinko.
Lähtökohtaisesti liikkeen luovutuksen yhteydessä luottamusmiehen edustusvallan ja aseman tulisi säilyä, jos yritys tai sen osa säilyttää itsenäisyytensä.
Varaluottamusmiehellä ei ole mitään erityistä suojaa asemansa perusteella. Hänellä on sama suoja kuin varsinaisella luottamusmiehellä vain, jos hän on ryhtynyt hoitamaan luottamusmiehen tehtävää varsinaisen luottamusmiehen sijasta ja tästä on ilmoitettu työnantajalle.
Rikoslaissa on myös säädetty rangaistus luottamusmiehen oikeuksien loukkaamisesta tai luottamusmiehen valinnan estämisestä.
Lainkohdat: Työsopimuslaki 5 luku 2 § 4 mom, 5 luku 3 §, 7 luku 10 §, 9 luku 2 § 1 mom, 9 luku 3 § 2 mom, 12 luku 2 § 1 mom, 13 luku 11 § 1 mom, laki yhteistoiminnasta yrityksissä 2 luku 8 §, laki naisten ja miesten välisestä tasa-arvosta 10 §, työaikalaki 10 §, 11 §, 19 § 2 mom, 29 § 1 mom ja rikoslaki 47 luku 4 § ja 5 §
Työntekijät, joilla ei ole työehtosopimuksessa tarkoitettua luottamusmiestä, voivat valita keskuudestaan luottamusvaltuutetun.
Tietoa henkilöstön osallistumisesta yrityksen hallintoon.
Lue tästä työsuojeluvaltuutetun valinnasta, työtehtävistä ja oikeuksista.